Sakeman in hof oor ‘huurmoord’Dain Neveling. Foto: tapology.com Dain Neveling (35) se borgtogaansoek is uitgestel om die sy regspan kans te gee om met hom te beraadslaag oor nuwe bewysstukke wat voor die hof gebring is. Hy staan tereg op aanklagte van poging tot moord, sameswering om moord te pleeg, roof met verswarende omstandighede, diefstal, aanranding met die doel om ernstig te beseer en intimidasie. Neveling is aanvanklik in Oktober saam met Hendrik Nunez en Jorgen Jorgensen deur die Valke in hegtenis geneem op aanklag van ŉ komplot om Grant Jones te vermoor. Jones is in Julie verlede jaar vyf keer geskiet en is nou in ŉ rolstoel. Die polisie het verneem van ŉ tweede beweerde aanval wat op Jones beplan word. Die Valke het ŉ spesiale operasie van stapel gestuur waartydens hulle voorgegee het Jones is dood. Die drie verdagtes is kort ná die operasie in hegtenis geneem, maar die aanklagte teen Neveling is laat vaar. Die aanklagte is egter in November weer ingestel nadat Nunez en Jorgensen skuldig gepleit het op aanklag van poging tot moord en sameswering om moord te pleeg. Hulle beweer Neveling was die meesterbrein agter die komplot. Daar is destyds beweer dat Neveling ŉ polis van R34 miljoen op Jones se lewe uitgeneem het. Neveling sal weer op 12 Januarie om borgtog aansoek doen.